Hue, handsker og halstørklæde er for de fleste allerede fundet frem. Snart skal nordjyderne måske også regne med, at vejene bliver endnu mere glatte, end de i forvejen er. DMI varsler nemlig, at det kommer til at vælte ned med sne de kommende timer. Ifølge DMI kommer der til at falde mellem 15 og 25 centimeter fra omkring klokken 12:00 til klokken 18:00. Varslingen, som gælder fra klokken 12:00 til 02.00 i nat, hører under kategori to, som betegnes som 'farligt vejr'. - Kategori to 'farligt vejr' er for at skærpe folks opmærksomhed. Man kan diskutere, om det er en smule overdrevet, men når der kommer op til 25 centimeter, så er der nogle bokse, det bliver puttet ned i, og i den forbindelse kategoriseres det som farligt vejr. Det betyder også, at beredskabet er blevet gjort opmærksomme på, at de skal være klar, siger vagtchef hos DMI, Frank Nielsen. DMI's anbefalinger lyder således: - Vær forberedt på, at vejrudviklingen kan påvirke dine omgivelser og forstyrre trafik og forsyning. Følg myndighedernes råd, og vær ekstra opmærksom, når du færdes ude. - Hvis jeg skal gætte, så rammer sneen for alvor Aalborg og Himmerland. Jeg kan dog ikke sige, hvem der specifikt bliver ramt i regionen, og om alle overhovedet bliver ramt. Derfor gælder varslet hele Nordjylland, siger Frank Nielsen.

Referat:
Der kommer ifølge DMI til at falde 15-25 centimeter i løbet af det næste halve døgn.